आखिर ओडिशा की राजनीति में जीरो से हीरो कैसे बने नवीन पटनायक, पढ़ें- पूरी कहानी  
नवीन पटनायक 19 सालों से राज्य के सीएम हैं 
चुनाव-दर-चुनाव उनकी पार्टी मजबूत होती गई है
बीजद का बीजेपी के साथ गठबंधन भी रहा है
राजनीति कब किसे कहां से कहां पहुंचा दे, यह किसी को पता नहीं है. कभी कोई हीरो से जीरो बन जाता है तो कोई जीरो से हीरो. ऐसी ही कहानी नवीन पटनायक की है. 17 अप्रैल 1997 को ओडिशा के पूर्व मुख्यमंत्री बीजू पटनायक की जब मौत हुई तब उनके बेटे नवीन पटनायक का राजनीति से कोई दूर का वास्ता भी नहीं था. नवीन पटनायक (Naveen Patnaik) अमेरिका में रहते थे. ओड़िया भाषा और संस्कृति के साथ उनका कोई खास रिश्ता नहीं था और वह ठीक से ओड़िया भाषा भी नहीं बोल पाते थे. बीजू पटनायक की मौत के बाद पार्टी को कौन संभाले, इस बात लेकर बहस शुरू हो गई. बीजू पटनायक एक प्रभावशाली नेता थे. आज़ादी की लड़ाई के दौरान जेल में भी रहे थे. वह ओडिशा के दो बार मुख्यमंत्री रहने के साथ साथ कई बार सांसद और केंद्र में मंत्री भी रहे. बीजू पटनायक सबसे पहले कांग्रेस की तरफ से 1961 में दो साल के लिए मुख्यमंत्री की कुर्सी संभाली. फिर 1990 में पूरे पांच साल  जनता दल की तरफ से मुख्यमंत्री रहे.  
पिछले लोकसभा और विधानसभा चुनावों में भी बीजद ने शानदार प्रदर्शन किया था. विधानसभा की 147 सीटों में से बीजद को 117 सीटें मिली थीं, यानी 2009 से 14 सीट ज्यादा. तो वहीं लोकसभा सीटों की बात करें तो 2014 में बीजद ने 21 में से 20 सीटों पर जीत हासिल की थी. बीजेपी को सिर्फ एक सीट मिली थी. यानी चुनाव-दर-चुनाव बीजद और नवीन पटनायक मजबूत होते गए. 1997 में नवीन पटनायक (Naveen Patnaik) जब राजनीति में आए थे तब उनके पास कोई अनुभव नहीं था. कई लोगों को लग रहा था कि नवीन राजनीति में सफल नहीं होंगे और पिता की विरासत को आगे नहीं बढ़ा पाएंगे, लेकिन नवीन पटनायक ने सबको झूठा साबित किया.